ORDRE

/ /2022, de XXXX, per la qual es crea l’Oficina d’Assistència en Matèria de Registre del Districte Administratiu de la Generalitat de Catalunya

La Llei 39/2015, d’1 d’octubre, del procediment administratiu comú de les administracions públiques, consagra el dret de la ciutadania a relacionar-se electrònicament amb l’Administració i a ser assistida, en aquestes relacions, en l’ús dels mitjans electrònics a través de les oficines d’assistència en matèria de registre.

Així, el concepte d’oficina d’assistència en matèria de registre apareix recollit a la part expositiva de la llei esmentada quan determina que els registres electrònics els assistirà la xarxa d’oficines d’atenció ciutadana, que passaran a denominar-se *oficines d’assistència en matèria de registre* i que permetran a les persones interessades, si així ho volen, presentar les sol·licituds en paper, les quals es convertiran al format electrònic. La llei esmentada també consolida el dret dels ciutadans a relacionar-se electrònicament amb l’Administració i a ser assistits, en les relacions esmentades, en l’ús de mitjans electrònics, establint, així mateix, que els documents presentats de manera presencial davant les administracions públiques els haurà de digitalitzar l’oficina d’assistència en matèria de registre en què s’hagin presentat per a laincorporació a l’expedient administratiu electrònic.

A l’Administració de la Generalitat de Catalunya, el Decret 76/2020, de 4 d’agost, d’Administració digital, d’entre els elements estructurals que es creen per adaptar el model català d’administració digital a la normativa bàsica esmentada, regula la tipologia i les funcions de les oficines d’atenció presencial, i distingeix les que assumeixen les funcions de les oficines d’assistència en matèria de registre d’acord amb el que estableix la Llei 39/2015, d’1 d’octubre, i es reconeixen les oficines concretes ara establertes a l’annex 1 del decret esmentat.

Al mateix temps, la disposició addicional sisena del Decret 76/2020, de 4 d’agost, estableix que la creació, modificació i supressió de les oficines d’assistència en matèria de registre s’han de dur a terme per mitjà d’una ordre de la persona titular del departament competent en matèria d’atenció ciutadana.

D’acord amb el que s’ha exposat, mitjançant aquesta Ordre es crea l’Oficina d’Assistència en Matèria de Registre del Districte Administratiu de la Generalitat, de tal manera que els interessats poden ser atesos en l’ús de mitjans electrònics, en especial la identificació i signatura electròniques, la presentació de sol·licituds a través del registre electrònic general i l’obtenció de còpies autèntiques.

El Decret 184/2022, de 10 d’octubre, de denominació i determinació de l’àmbit de competència dels departaments en què s’organitza el Govern i l’Administració de la Generalitat de Catalunya, en l’article 3.1.13, fixa que les competències en matèria d’atenció ciutadana les exerceix el Departament de la Presidència.

Alhora, la lletra *a* de l’article 5.1 del Decret 58/2022, de 29 de març, de reestructuració del Departament d’Economia i Hisenda, estableix que la Direcció de Serveis té, entre d’altres, les funcions de dirigir i coordinar l’administració, el règim interior i la gestió dels serveis generals del Departament, així com del Districte Administratiu, i dur a terme la coordinació d’aquests serveis en les entitats que en depenen, sota la direcció del secretari o secretària general. D’altra banda, de l’article 15.1 del Decret 58/2022 estableix que la Gerència de Serveis Comuns té, entre altres funcions la de garantir l’atenció i l’assessorament a la ciutadania, així com les funcions de registre, en relació amb tots els serveis de l’Administració de la Generalitat de Catalunya.

Per tot això, a proposta conjunta del Departament de la Presidència i del Departament d’Economia i Hisenda, en ús de les facultats conferides de l’article 39.3 de la Llei 13/2008, del 5 de novembre, de la presidència de la Generalitat i del Govern,

Ordeno:

Article 1. Objecte

Crear l’Oficina d’Assistència en Matèria de Registre del Districte Administratiu de la Generalitat de Catalunya, ubicada al carrer del Foc, 57, de Barcelona.

Article 2. Dependència

L’Oficina d’Assistència en Matèria de Registre del Districte Administratiu depèn orgànicament del Departament d’Economia i Hisenda i funcionalment de l’òrgan competent en matèria d’atenció ciutadana.

Article 3. Funcions

L’Oficina d’Assistència en Matèria de Registre exerceix, d’acord amb l’article 40.1 del Decret 76/2020, de 4 d’agost, d’Administració digital, les funcions següents:

a) Facilitar informació sobre els serveis i tràmits de l’Administració de la Generalitat i d’altres administracions públiques.

b) Rebre la presentació de sol·licituds, escrits i comunicacions que les persones interessades adrecin als òrgans de qualsevol administració, i lliurar el rebut corresponent que acrediti la data i hora d’aquesta presentació.

c) Facilitar a les persones interessades el codi d’identificació de l’òrgan, centre o unitat administrativa al qual adrecin les sol·licituds, comunicacions i escrits.

d) Digitalitzar i expedir còpies autèntiques dels documents que lliurin presencialment les persones interessades per incorporar-les a l’expedient administratiu electrònic.

e) Trametre les sol·licituds, els escrits i les comunicacions als òrgans competents de l’Administració de la Generalitat i d’altres administracions públiques.

f) Atorgar apoderaments apud acta a qui tingui la condició de persona interessada en un procediment administratiu i hi comparegui personalment.

g) Inscriure la representació de les persones que ho sol·licitin en el Registre electrònic de representació de l’Administració de la Generalitat.

h) Realitzar notificacions per compareixença espontània de la persona interessada o del seu representant quan s’hi personi i sol·liciti la comunicació o la notificació personal en aquell moment.

i) Assistir en l’ús de mitjans electrònics les persones interessades no obligades a relacionar-se electrònicament que ho sol·licitin, especialment pel que fa a la identificació i signatura electrònica en nom seu i la presentació de sol·licituds a través del Registre electrònic general.

j) Posar a disposició de les persones interessades els models de presentació de sol·licituds individuals i els formularis de presentació massiva de sol·licituds.

k) Registrar i emetre el rebut que acrediti la data i hora de presentació de qualsevol sol·licitud, escrit de queixa i suggeriment de les persones relatius als serveis i tràmits de l’Administració de la Generalitat i trametre’ls a l’òrgan competent de la seva gestió.

l) Qualsevol altra funció que se’ls atribueixi legalment o reglamentàriament.

Article 4. Dies i horari d’obertura

Els dies i horari d’obertura de l’Oficina d’Assistència en Matèria de Registre són els que determini el departament competent en matèria d’atenció ciutadana, els quals es fan públics a través de la Seu electrònica de la Generalitat de Catalunya.

Disposició addicional única. No increment de la despesa pública

L’aplicació d’aquesta ordre es fa sense augment de la despesa de funcionament dels serveis i no suposa un increment de la dotació pressupostària ni de retribucions ni d’altres despeses de personal.

Disposició final única. Entrada en vigor

Aquesta ordre entra en vigor al cap de vint dies de la publicació al *Diari Oficial de la Generalitat de Catalunya.*

Signat digitalment a Barcelona

Consellera de la Presidència Consellera d’Economia i Hisenda